Dette er aktivistene som startet opprøret i Egypt
Søndag demonstrerte 17 millioner mennesker over hele Egypt mot president Morsi. Demonstrasjonene fant sted på dagen ett år etter at Mohamed Morsi ble innsatt som president i landet. Det enorme omfanget på demonstrasjonene mot Morsi var neppe i tankene til Mahmoud Badr, Mohammed Abdel-Aziz, Hassan Shahin, Mai Wahba og Mohammed Heikal da de møttes på en kafé i Kairo for to måneder siden. De fem unge frustrerte aktivistene møttes og ble enige om å starte en underskriftskampanje, skriver New York Times. Møtet i Kairo førte til at kampanjen Tamroud - arabisk for opprør - ble startet. Lørdag hadde over 22 millioner underskrifter blitt samlet inn.Alle de fem aktivistene tok del i revolusjonen i 2011 som kastet Hosni Mubarak ut av presidentpalasset i Kairo.Opprøret som ble satt i gang av de fem aktivistene har fått enorme konsekvenser for den egyptiske presidenten. Så langt har fem ministere sagt opp jobben og sluttet seg til demonstrantene, presidentens egen talsmann fulgte etter tirsdag i tillegg til at militæret har stilt flere ultimatum til Morsi. Ved hjelp av venner utenfor Kairo, fikk de fem aktivistene etter hvert samlet inn underskrifter også utenfor hovedstaden. Etter kort tid hengte ulike opposisjonsgrupper og organisasjoner seg på, og antallet underskrifter skjøt i været. Bevegelsen sier selv den er politisk nøytral og det eneste målet er å skape et demokrati i Egypt som alle kan ta del i. - Dette er stemmen til det egyptiske folket, og vi ville begått en historiske feiltagelse hvis vi gjorde den om til et politisk parti. Dette er fullførelsen av revolusjonen, sier Mia Wahba. De fem aktivistene har i ettertid blitt nasjonale figurer i opprøret mot president Morsi. Men ikke alle er imponert over arbeidet deres.Morsi-tilhengerne hevder opprøret er illegitimt og at demonstrantene er kjeltringer. Nyhetene om omfattende seksuelle overgrep mot kvinner under demonstrasjonene, har blant annet blitt brukt til å sverte kampanjen. Et annet moment er at Mohamed Morsi og Det muslimske brorskapet vant valget med 52 prosent av stemmene i fjor. Flere spør seg hvorfor ikke millionene som nå samler seg i gatene ikke stemte frem en annen regjering.Opprøret kan være slutten på Morsis regime i Egypt. Nå har både militæret og det internasjonale samfunnet bedt presidenten om å lytte til folkets krav. Det kan bety at Morsi enten må gi fra seg makten, eller danne en koalisjon med opposisjonen. - Nesten uansett hva Mursi velger å gjøre nå, bortsett fra å gå av, så vil ikke opposisjonen gå med på det. Med dette ultimatumet har de fått det de ønsker. De ser for seg at militæret avsetter Mursi, sier Bjørn Olav Utvik, som er professor ved Universitetet i Oslo til NTB.
For to måneder siden møttes fem aktivister på en kafé i Kairo. Dét ble starten på det egyptiske opprøret.